**LIZOAINIBAR-ARRIASGOITIKO EUSKARAREN ORDENANTZA OSATU AURRETIK EGIN BEHARREKO HERRI KONTSULTA**

Administrazio Publikoen Administrazio Prozedura Erkidearen urriaren 1eko 39/2015 Legearen 133. artikuluan ezarrita dagoenaren arabera, legearen edo erregelamenduaren proiektua edo aurreproiektua prestatu baino lehen, kontsulta publiko bat bideratuko da administrazio eskudunaren webgunearen bitartez, eta jasoko da zer iritzi duten etorkizuneko arauak uki ditzakeen subjektuek eta antolakunderik ordezkagarrienek puntu hauei buruz:

a) Ekimenaren bitartez konpondu nahi diren arazoak.

b) Arau hori onestea beharrezko eta egoki den.

c) Arauaren helburuak.

d) Izan litezkeen bestelako aukera erregulatzaile eta ez-erregulatzaileak.

Aurrekoa betetze aldera, eta egin aurretik, aipatutako ordenantza aldatzeko proiektuari buruz alderdi hauek planteatzen dira. Egoki jotzen duten herritarrek, antolakundeek eta elkarteek planteatu diren alderdiei buruz dituzten iritziak helaraz ditzakete 2018ko urriaren 31 bitartean. Hain zuzen ere, posta elektronikoko euskara.la@gmail.com helbidearen bidez egin dezakete.

**Ekimenaren bitartez konpondu nahi diren arazoak.**

1. Euskarari buruzko abenduaren 15eko 18/1986 Foru Legeak eta Nafarroako Administrazio Publikoetan Euskararen Erabilera arautzen duen 103/2017 Foru Dekretuak Nafarroa mailan araututakoa Lizoainibar-Arriasgoitiko errealitatera egokitu eta Ordenantza bidez garatzea.
2. Lizoainibar-Arriasgoitiko biztanleek tokiko administrazioan eta udal-barrutian haien hizkuntza-eskubideak erabiltzeko izan ditzaketen arazoa konpontzea.

**Arau hori onestea beharrezko eta egoki den**.

1. Lizoainibar-Arriasgoitiko herritarren hizkuntza-eskubideak bermatzeko behar den araudia sortzea Udalaren eskumena ere badelako.
2. Euskarazko zerbitzua kalitatez emateko Ordenantza beharrezkoa delako.
3. Ordenantza delako araututako hori babes gehienarekin emateko modua.
4. Tokiko egoera soziolinguistikoa eta Euskarari buruzko abenduaren 15eko 18/1986 Foru Legeak eta Nafarroako Administrazio Publikoetan Euskararen Erabilera arautzen duen 103/2017 Foru Dekretuak dioena aintzat hartu behar delako.

**Arauaren helburuak.**

1. Herritarren hizkuntza-eskubideak bermatzea, bai tokiko administrazioan, bai udal-barrutian.
2. Udalean euskararen erabilera arautzea.
3. Oinarri juridikoak finkatzea euskararen sustapena eta herritarren hizkuntza-eskubideen bermea helburu izanik neurriak ezartzeko.

**Izan litezkeen bestelako aukera erregulatzaile eta ez-erregulatzaileak.**

Ez dira planteatzen.